  Виталий Пронин ВожомонКияса ёросысь быдэ вуымтэ пияш валатэк ик кылиз, атайзэ вииз шуыса.Пияш кема аръёс ӵоже чидаз атаезлэсь курытсэ юэмзэ, жоб кылъёсын пазяськемзэ. Ярам, ӟамыръясал но шыпытак изьыны выдысал ке. Бубиз кышнозэ но пизэ тышен сюдыны яратэ вылэм. Кӧтӝожез люкаськемен, пияш огаз керетон вакытазы атаезлэн чыртыяз кырмиськем. Бубиз вырӟылэмысь дугдэм бере гуждор вылысь шпагатэз адӟыса, соин атаезлэсь чыртызэ пачкатэм на.Берло гинэ пиёк сазёмиз кадь. Ачиз ик участковой доры дыртӥз. Табере сое 3 арлы пытсэт сьӧры келялозы.ЭрказъяськонГлазовысь 12 аресъем нылъёс но пиос нуназе сарае пыриллям куштэм кучапиосты сюдыны.Куараоссэс кылыса, доразы пырем 25 аресъем А. Емельянов. Кудӟемын. Нылъёс медаз курдалэ шуыса, юалляськыны кутскем кучапиос сярысь. Пумен юам, кинлы кӧня арес. Экеосты уллям, ӧсэз пытсам но нылаш вылэ омырскем. Курдатэм на: ӧд кылзӥськы ке, виё.Ярано коть, пияшъёс ӝогак полициын ужасьёслы чагиськизы. Емельянов кырсь ужзэ лэсьтыса ӧз вутты.ЛӧптылонГлазовысь пединститутын дышетскись А. Ледянкин вылэ уголовной уж ӝутэмын.Таид порносайтъёсысь суредъёсты аслаз «Вконтакте» бамаз пуктылыны кутскем. Эшъёсызлы но сыӵе суредъёсты ыстылэм на. Озьы лӧптылэм со 2010-тӥ ар ӵоже. Та понна солы 10 сюрс манетлэсь ятыр штраф лякемын. Со сяна, Ледянкинэз 2 ар но 6 толэзь ӵоже чакласа возёзы на.Пособиез ӝегатонКрасногорск ёросысь прокуратурае вазиськиз О. Ушакова. 1 но ӝыны аресозь нылпиеныз утиськыса пукемез понна солы пособие вуэмысь дугдэм.Удмуртиысь Социальной страхованиея фондлэн Красногорскысь ёзэтэз июнь, июль, август толэзьёс понна пособизэ кышномуртлы воксё келямтэ. Куинь толэзь ӵоже люкаськем 8 сюрс манетлэсь ятыр. Нылкышно доразы йыгаськылэм ик, югдурез валэктыны курыса. Но сое кылэм-адӟем но кариллямтэ. Ушакова Прокуратурае вазиськем бере гинэ пунэмзэ кысӥллям.ВозьмаськонЗ. Нискова огпол гинэ ӧз ветлы Сюмси муниципал кылдытэтэ, трос этажъем муниципал коркась квартиразэ тупатъяны курыса. Липетэз вия, укноосыз сисьмемын, вӧлдэтэз интыен-интыен ошиськемын.Нискова та юртын 1994-тӥ арысен улэ. Сое тупатъясь но выльдӥсь огпол но ӧй вал на. Улӥсьёсыз ялан куалекъяло: липет уламы ик ум пачкалэ меда? Нош муниципал кылдытэтын ялан шуо: коньдон бюджетын потӥз ке, соку ик тупатъян ужъёс ортчытомы.Ёрос суд постановление кутэм бӧрсьы гинэ бюджетазы уксё но сюриз, тупатъясьёс но соку ик вуизы.Елена Фёдорова  